Sielkundige ondersoeke, sessies met maatskaplike werkers en ’n vraag en antwoord-bladsy het gevolg, wat Megan volgens haar aangesê is om soos ’n papegaai te leer vir wanneer daar in die hof vir haar vrae gevra word.
Megan het deur die jare aangedring haar pa is onskuldig. Selfs voor sy vonnisoplegging in 2012 het sy ’n verklaring afgelê waarin sy sê hy het haar nie verkrag nie, maar dit het niks gehelp nie.
Pixie Pink, ’n aktivis vir vroue- en kinderregte, sê syself is deur dié leuens ingetrek. Pink het ’n paar jaar terug by die saak betrokke geraak nadat Megan begin praat het oor die onskuld van haar pa.
Pink sê ’n ondersteuningsgroep het begin om Zwanet te ondersteun en hulle het selfs geld ingesamel om haar by te staan. “Ek was bitter geskok toe ek vanoggend in die Rapport lees Megan lewe. Ek was nog meer geskok toe ek uitvind die ander twee mense lewe ook. Die vrou het soveel mense bedrieg en ek is oortuig daar van die pa is nie skuldig daaraan dat hy sy dogter verkrag het nie.”
Terblance sê sy ly nog aan skok. “Zwanet het my vanoggend geblok. Ek was onder die indruk Megan se verloofde (Reniers) het selfmoord gepleeg omdat hy nie sonder haar wou lewe nie. Ek is briesend dat iemand oor so iets kon jok! Ek het haar vir ’n jaar lank getroos oor haar kind en haar kleinkind se dood.”
In ’n skermgreep van die gesprekke tussen Zwanet en haar “Queens” – die groep vroue wat haar ondersteun het – het sy die boodskap van die na-doodse ondersoek gedeel, waarin sy sê Megan is dood aan ’n oordosis Zolnox, Urbanol, Lenox en “half verteerde medikasie wat nog ontbind”. Sy het verder gegaan en gesê “met die oopsny van die vroulike kadawer” is gevind daar was ’n fetus van ongeveer 9 weke oud.
Begrafnisbriewe vir al drie mense is deur Zwanet op die Whatsapp-groep aangestuur. Sy het ook gesê Megan se pa was by die begrafnis, want hy was op pad om oorgeskuif te word na ’n ander tronk.
Pink sê volgens die J88 is daar geen bewyse van verkragting nie en die prent wat glo in Megan se tas gekry is, lyk nie vir haar soos die tekening van ’n kind nie.